《梅花》
宋代·惠端方

美人在空谷，抱志苦贞洁。
不学桃李颜，甘在枯朽列。
素衣飘白云，玉佩缀明月。
肌肤炯凝脂，容色眩春雪。
临风一笑粲，皓齿何莹澈。
破镜忽上天，寒影浸瑶阙。
少时看玉立，相视已华发。
人陈花自新，花巧人更拙。
勿言花不耐，人竟被花阅。
付之一尊酒，调以三寸舌。

作者简介：惠端方，字敬之，宜兴（今属江苏）人。哲子。宁宗庆元二年（一一九六）进士（清嘉庆《宜兴县志》卷七）。官永嘉丞（《水心集》卷一九《建康府教授惠君（哲）墓志铭》）。嘉定十五年（一二二二）知祁门县（明弘治《徽州府志》卷四）。